Document ID: 32014R1123

REGULAMENTUL (UE) NR. 1123/2014 AL COMISIEI
din 22 octombrie 2014
de modificare a Directivei 2008/38/CE de stabilire a listei utilizărilor prevăzute pentru furajele destinate unor scopuri nutriționale speciale
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor, de modificare a Regulamentului (CE) nr. 1831/2003 al Parlamentului European și al Consiliului și de abrogare a Directivei 79/373/CEE a Consiliului, a Directivei 80/511/CEE a Comisiei, a Directivelor 82/471/CEE, 83/228/CEE, 93/74/CEE, 93/113/CE și 96/25/CE ale Consiliului și a Deciziei 2004/217/CE a Comisiei (1), în special articolul 10 alineatul (5),
întrucât:
(1)
În conformitate cu articolul 10 din Regulamentul (CE) nr. 767/2009, Comisia a primit o cerere de a adăuga scopul nutrițional special „stabilizarea echilibrului apei și electroliților pentru a sprijini digestia fiziologică” și de a adăuga câinii adulți ca specie țintă pentru scopul nutrițional special „susținerea funcției renale în cazul insuficienței renale cronice” pe lista utilizărilor preconizate ale furajelor destinate unor scopuri nutriționale speciale, inclusă în partea B din anexa I la Directiva 2008/38/CE a Comisiei (2).
(2)
În plus, în conformitate cu articolul 10 din Regulamentul (CE) nr. 767/2009, Comisia a primit cereri de modificare a condițiilor aferente scopurilor nutriționale speciale „susținerea funcției cardiace în cazul insuficienței cardiace cronice” și „susținerea funcției renale în cazul insuficienței renale cronice” în ceea ce privește „pisicile și câinii”, precum și a celor aferente scopului nutrițional special „reducerea cuprului din ficat”.
(3)
Comisia a pus la dispoziția statelor membre toate cererile, inclusiv dosarele.
(4)
După ce a evaluat dosarele care însoțesc cererile în cauză, Comitetul permanent pentru lanțul alimentar și sănătatea animală (denumit în continuare „comitetul”) a recunoscut că respectiva compoziție specifică a furajelor în cauză îndeplinește respectivele scopuri nutriționale speciale preconizate și că nu are efecte negative asupra sănătății animale, a sănătății umane, a mediului înconjurător sau a bunăstării animale. Prin urmare, cererile sunt valabile.
(5)
Ca urmare a evaluării comitetului, scopurile nutriționale speciale „stabilizarea echilibrului apei și electroliților pentru a sprijini digestia fiziologică” și „susținerea funcției renale în cazul insuficienței renale cronice” pentru câinii adulți ar trebui să fie adăugate pe lista utilizărilor preconizate, iar condițiile aferente scopurilor nutriționale speciale „susținerea funcției cardiace în cazul insuficienței cardiace cronice” și „susținerea funcției renale în cazul insuficienței renale cronice” în ceea ce privește „pisicile și câinii” și „reducerea cuprului din ficat” ar trebuie să fie modificate. Ca o consecință a noii rubrici „stabilizarea echilibrului apei și electroliților pentru a sprijini digestia fiziologică”, scopul nutrițional special „stabilizarea echilibrului apei și electroliților” nu mai este necesar și ar trebui eliminat.
(6)
Pentru a se asigura conformitatea cu conținuturile maxime pentru anumite substanțe nutritive stabilite ca fiind „caracteristici nutriționale esențiale” ale unor scopuri nutriționale speciale, ar trebui prevăzută cerința de a introduce pe piață respectivele furaje dietetice ca furaje complete. Această dispoziție va garanta, de asemenea, utilizarea în condiții de siguranță a furajelor în cauză.
(7)
Anexa I la Directiva 2008/38/CE, astfel cum a fost modificată de Regulamentul (UE) nr. 5/2014 al Comisiei (3) a stabilit încorporarea aditivilor furajeri din grupa funcțională „stabilizatori ai florei intestinale”, menționați în anexa I la Regulamentul (CE) nr. 1831/2003 al Parlamentului European și al Consiliului (4), în anumite furaje destinate unor scopuri nutriționale speciale. Cu toate acestea, aditivii furajeri înregistrați în prezent în grupa „microorganisme” și făcând obiectul procedurii de reautorizare, astfel cum se menționează la articolul 10 din Regulamentul (CE) nr. 1831/2003, ar putea fi încorporați în mod asemănător în furajele respective destinate unor scopuri nutriționale speciale. În consecință, aditivii furajeri existenți din grupul „microorganisme” ar trebui, în așteptarea reautorizării, să fie, de asemenea, reglementați de anexa I la Directiva 2008/38/CE.
(8)
Prin urmare, Directiva 2008/38/CE ar trebui modificată în consecință.
(9)
Deoarece niciun motiv de siguranță nu impune aplicarea imediată a modificărilor cu privire la furajele introduse deja în mod legal pe piață, este adecvat să se prevadă o perioadă de tranziție pentru a permite părților interesate să se pregătească pentru a îndeplini noile cerințe.
(10)
Măsurile prevăzute în prezentul regulament sunt conforme cu avizul comitetului și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa I la Directiva 2008/38/CE se modifică în conformitate cu anexa la prezentul regulament.
Articolul 2
Furajele incluse în anexa la prezentul regulament și care au fost produse și etichetate înainte de 12 mai 2015 și care sunt în conformitate cu Directiva 2008/38/CE înainte de intrarea în vigoare a prezentului regulament pot continua să fie introduse pe piață și utilizate până la epuizarea stocurilor existente. În cazul în care această hrană este destinată animalelor de companie, data menționată în ultima teză este 12 noiembrie 2016.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 octombrie 2014.

Labels: 0
3
6